joelniklaus/EU_Wikipedias huggingface dataset:
16K-ultrateräväpiirto

16K-ultrateräväpiirto eli lyhyesti 16K tarkoittaa näytön kuvatarkkuutta, jossa on 15 360 vaakasuuntaista kuvapistettä ja 8 640 pystysuuntaista kuvapistettä eli yhteensä 132,7 megapikseliä. Siinä on nelinkertaisesti kuvapisteitä 8K-ultrateräväpiirtoon verrattuna, 16-kertaisesti 4K-ultrateräväpiirtoon verrattuna ja 64-kertaisesti 1080p-teräväpiirtoon verrattuna. 

Nykyisin 16K-tarkkuutta voidaan käyttää moninäytöissä AMD Eyefinityn tai NVIDIA Surroundin kanssa.

Historia 
AMD ilmoitti tähtäävänsä 16K-ultrateräväpiirtoon 240 hertsin virkistystaajuudella tulevaisuuden näytönohjaimissaan, jotta näennäistodellisuuden syvyysvaikutelmasta tulisi "todellinen". 

Innolux esitteli maailman ensimmäisen 100-tuumaisen 16K-ultrateräväpiirtonäytön (15 360 × 8 640 kuvapistettä) Touch Taiwan -tapahtumassa elokuussa 2018.

Sony on esitellyt 17 jalan korkuisen ja 64 jalan levyisen kaupallisen laajakuva-16K-näytön NAB 2019 -tapahtumassa. Sen on tarkoitus tulla myyntiin Japanissa.

Katso myös 

 Näennäistodellisuus 
 720p 
 1440p 
 Teräväpiirtotelevisio 
 Ultrateräväpiirtotelevisio 
 Kuvasuhde 
 HEVC 
 Näytön kuvatarkkuus

Lähteet 

Televisiotermit
Televisiotekniikka
Elokuvateknologia
Näyttötekniikka
1440p

1440p on lyhenne, joka viittaa ryhmään näytön kuvatarkkuuksia. Kirjain p tarkoittaa peräkkäispyyhkäisyä eli lomittamatonta kuvaa. 1440 kertoo pystysuuntaisen kuvatarkkuuden olevan 1 440 kuvapistettä, mikä on kaksinkertaisesti 720p:hen verrattuna.

Kuvatarkkuutta tukevat järjestelmät 
4:3-kuvasuhteesta muunnettua 1440p-kuvaa voidaan näyttää 1 920 × 1 440- tai korkeammalla kuvatarkkuudella kuten QXGA:na tai 2 304 × 1 440 siten, että kuva joko sovitetaan näytölle tai näytetään niin, että sen ympärillä on musta kehys, tai sen molemmilla puolilla on mustat palkit. Laajakuvasuhde 16:9 vaatii vähintään 2 560 × 1 440 -kuvatarkkuuden (mahdollisesti WQXGA:n kera) näitä menetelmiä käyttäen. Applen 27" iMacin ja Dellin UltraSharp U2711:n näyttöjen kuvatarkkuudet ovat 2 560 × 1 440, joten ne pystyvät näyttämään 1440p-laajakuvaa. HDMI 1.3 tukee WQXGA:ta ja siten myös 1440p-laajakuvaa.

Käyttö 
Chi Mei Optoelectronics (CMO) kertoi syksyllä 2006 47 tuuman nestekidenäytöstä, joka oli tarkoitus julkaista Q2-tapahtumassa vuonna 2007. Näyttö esiteltiin viimein FPD International -tapahtumassa vuonna 2008 autostereoskooppisena 3D-näyttönä.

Älypuhelinten 1440p:n näyttöjä kutsutaan joskus QHD-näytöiksi ("Quad HD"), koska niiden kuvatarkkuus on nelinkertainen 720p-teräväpiirtoon verrattuna. Joulukuussa 2013 julkaistu Vivo Xplay 3S oli ensimmäinen älypuhelin, jossa käytettiin 1440p:n kuvatarkkuutta. Vuonna 2015 suuret puhelinten valmistajat käyttivät 1440p:tä laajasti lippulaivamalleissaan.

Syyskuussa 2020 Microsoft kertoi julkaisevansa Xbox Series S:n, joka tukee kuvatarkkuutta 1440p 120 hertsin kuvataajuudella.

Katso myös 
 720p 
 Ultrateräväpiirto 
 16K-ultrateräväpiirto 
 Näytön kuvatarkkuus 
 Peräkkäispyyhkäisy

Lähteet 

Näyttötekniikka
Lukio

Lukio, vanhalta nimeltään kymnaasi (), on useissa Euroopan maissa yleissivistävä ja vapaaehtoinen toisen asteen oppilaitos, jonne on mahdollista pyrkiä suoritettuaan peruskoulun. Lukiokoulutuksessa on mahdollista suorittaa ylioppilastutkinto ja siten valmistua lukiosta ylioppilaaksi. Tavanomaisesti opiskelijat osallistuvat ylioppilaskirjoituksiin, mutta lukion oppimäärän voi suorittaa ilmankin. Silloin opiskelija saa vain lukion päättötodistuksen. Lukio antaa valmiudet jatkaa opintoja korkea-asteella eli yliopistoissa ja ammattikorkeakouluissa.

Varttuneemmalla iällä suoritettavaa lukiokoulutusta kutsutaan aikuislukioksi tai iltalukioksi.

Lukiokoulutus maittain

Ruotsi 
Ruotsissa ei nykyään ole varsinaisesti erillisiä lukioita (gymnasium), sillä lukiot ja ammattioppilaitokset yhdistettiin 1970-luvulla yhdeksi koulumuodoksi nimeltään gymnasieskola.

Suomi 

Suomessa toisen asteen koulutus jakautuu lukio- ja ammattikoulutukseen. Vajaa puolet ikäluokasta käy lukion, jonka suorittaminen kestää 2-4 vuotta, tavallisimmin 3. Lukiokoulutus on kurssimuotoista. Lukion oppimäärän suorittamiseen vaaditaan 75 kurssin läpäiseminen tai 150 opintopistettä, ja ylioppilastutkintotodistuksen saamiseksi täytyy suorittaa hyväksytysti sekä lukion oppimäärä että ylioppilastutkinto. Lukioita on Suomessa runsaat 300.

Yhdysvallat 
Yhdysvalloissa lukiota vastaava oppilaitos on high school.

Katso myös
 International Baccalaureate – kansainvälinen lukiokoulutus
 Lukiovertailu
 Kymnaasi
 Koulutus
 Ammattioppilaitos
 Ammattikorkeakoulu
 Yliopisto
 Lukio Suomessa

Lähteet

Aiheesta muualla
Formaggella del Luinese

Formaggella del Luinese on italialainen Varesen maakunnasta peräisin oleva vuohenmaitojuusto.

Formaggella del Luinese-juustoa valmistetaan Italian Lombardiassa Varesen maakunnan Luinesen laaksossa. Juuston valmistamiseen käytetään maitoa Camosciata delle Alpi-, Nera di Verzasca- ja Saanen-rotuisista vuohista. Historiallisten lähteiden perusteella juustoa on valmistettu alueella jo vähintään 1600-luvulta lähtien. Vuodesta 2011 juustolla on ollut Euroopan unionin nimisuojajärjestelmän mukainen suojattu alkuperänimitys.

Juustoa valmistettaessa maito lämmitetään 32–34°C lämpötilaan ja sen sekaan lisätään juoksute. Juoksutteen ohella maitoon lisätään hapate. Syntyvä juustomassa pilkotaan, kuivataan ja suolataan kuivasuolauksella tai suolaliuoksella. Näiden työvaiheiden jälkeen juusto kypsyy vähintään 20 päivää.

Valmiilla juustolla on hieman makea maku ja tuoksu, joka voimistuu kypsymisajan mukaan. Rakenteeltaan juusto on keskikovaa. Juustoa käytetään tavallisena pöytäjuustona tai esimerkiksi aineosana risottossa tai antipastoa valmistettaessa.

Lähteet

Italialaiset juustot
Vuohenmaitojuustot
Killection

Killection on suomalaisen hard rock- ja heavy metal -yhtye Lordin kymmenes, 31. tammikuuta 2020 julkaistu studioalbumi. Albumi ylsi ensimmäisellä listaviikollaan Suomen virallisen listan sijalle 8 sekä fyysisen albumilistan ykköseksi.

Albumin julkaisun yhteydessä tuli myyntiin erä Lapin Panimon tuottamaa Lordi Killection -olutta. Albumin erikoispainoksen mukana tulee Sanna Vakkalan ja Henriikka Klint-Connellyn piirtämä sarjakuva-albumi.

Albumin musiikki 
Killection on fiktiivinen kokoelma-albumi, joka esittelee bändin suurimmat hitit, jos bändi olisi toiminut 70-luvulta lähtien.  Yhtyeen kuvitteellinen levytyshistoria alkaa vuodesta 1975, ja ulottuu vuoteen 1995. Lisäksi mukana on yksi moderni kappale. Albumin introssa on potpuri, joka sisältää kappaleita Lordin aiemmilta levyiltä. Kappaleet on sovitettu kuulostamaan Judas Priestiltä, King Diamondilta, Venomilta, AC/DC:ltä, Ozzy Osbournelta ja Guns N' Rosesilta. Yhtyeden laulajia imitoi Kari A. Killgast. Kappaleen ”Like a Bee to the Honey” ovat säveltäneet Jean Beauvoir sekä Paul Stanley 1980-luvun lopussa.  Saksofonisoolon kappaleella soittaa Michael Monroe.

Äänitykset 
Äänitykset alkoivat toukokuussa 2019 Finnvoxilla. Mikko Karmila äänitti ja miksasi Finnvoxilla kappaleet I Dug a Hole in the Yard for You (2020), Evil (1990-luvun alku), sekä Apollyon (1980-luvun alku)  Tampereella JJ-Studiolla äänitettiin 1970-luvun kappaleet Blow My Fuse, Carnivore sekä Zombimbo. 1970-luvun kappaleiden äänitys alkoi kesäkuun lopulla. Äänitykset Tornion Pop & Jazz Konservatorion Lappia-studiolla alkoivat heinäkuussa. Janne Huotari äänitti Lappia-studiolla kappaleet Horror for Hire, Like a Bee to the Honey, Cutterfly ja Up to No Good. Huotari miksasi kappaleen Up to No Good, Rauli Eskolin miksasi kolme ensin mainittua. Toivo Hellberg äänitti Here Studiolla Helsingissä kappaleet Shake the Baby Silent sekä Scream Demon. Samassa studiossa äänitettiin myös SCG-raidat ja saksofonisoolo. Here Studion äänitykset oli elokuussa. Albumin miksaukset valmistuivat syyskuun alkupuolella.

Kansitaide 
Albumin kannessa on yhdeksän trofeeta puupaneloidulla seinällä.Asetelman keskellä on naisen pää, jolla on Mr. Lordin sarvet, torahampaat ja punaiset silmät. Takakannessa on yhtyeen jäsenten päät trofeisiin ripustettuna. Albumin kansilehdessä viitataan kuvitteellisiin alkuperäislevyihin. Kansikuvat ovat mukaelmia rockin historiasta. Albumien nimien merkitykset on käännetty ylösalaisin: Lick It Up – Swallow it Down, Love Gun – Hate Bazooka, Crazy Nights – Sane Days, Hot in the Shade - Cold in th Sun.

Kappaleet

Kokoonpano 
 Mr. Lordi – laulu
 Amen – kitara
 Hiisi – basso
 Mana – rummut
 Hella – koskettimet

Vierailijat 
 Michael Monroe – saksofoni kappaleessa Like a Bee to the Honey

Arvostelut 
 Imperiumi: 7½/10
 Kaaoszine: 8½/10
 Soundi:

Lähteet 
Maria Jyrkäs, Mr. Lordi: Lordiary. Tammi, 2022

Viitteet 
 Facebook: Lordiofficial - Killection kansi ja infoa

Aiheesta muualla 
 
 

Lordin albumit
Vuoden 2020 albumit
Khan Younis

Khan Younis on kaupunki Palestiinan Gazan kaistalla Välimeren rannikolla. Kaupungin asukasluku oli vuonna 2019 arviolta 215 621.

Maantiede
Khan Younis sijaitsee Palestiinan luoteisosassa sijaitsevan Gazan kaistan eteläosassa. Matkaa Khan Younisista Gazan kaupunkiin koillisessa on noin 23 kilometriä.  Pinta-alaa kaupungilla on 54,5 km².

Kaupungissa vallitsee tyypillinen välimerellinen ilmasto. Kesät alueella ovat kuumia ja kuivia, sekä talvet sateisia. Kylmin kuukausi on tammikuu ja lämpimin elokuu. Vuoden keskilämpötila on noin 22°C.

Historia

Khan Younis on joskus yhdistetty historioitsija Herodotoksen mainitsemaan filistealaiseen kaupunkiin nimeltä Ihosos (ʾΙήνυσος). Egyptin mamelukkihallitsijoiden valtakaudella paikka oli tärkeä pysähdyspaikka Palestiinasta Egyptiin kulkevalla kauppareitillä. Sulttaani Barquqin valtakaudella paikalle rakennettiin karavaaniseralji (khan), jonka rauniot ovat säilyneet nykypäiviin saakka. 

Khan Yunisin kunta perustettiin vuonna 1917. Vuonna 1931 tehdyn väestönlaskennan mukaan Khan Yunisin asukasluku oli 3 811, minkä lisäksi sen välittömässä läheisyydessä asui toiset 3 440 henkilöä. Asukkaat olivat pääosin muslimeja, mutta heihin kuului myös 40 kristittyä ja 3 juutalaista. Vuonna 1944 kaupungin väkiluku oli kasvanut lukemaan 11 220. 

Israelin itsenäisyyssodan myötä vuonna 1948 Khan Younisista tuli osa Egyptin hallitsemaa Gazan kaistaa. Kaupungin viereen perustettiin samana vuonna Khan Younisin pakolaisleiri. Israel miehitti kaupunkia hetkellisesti Suezin kriisin yhteydessä vuonna 1956 ja myöhemmin pidempään kuuden päivän sodan jälkeen vuonna 1967. Kaupungin viereen perustettiin sodan jälkeen israelilainen siirtokunta. Khan Younisista tuli yksi Hamasin tukikohdista.

Vuonna 1994 kaupungin hallinta luovutettiin tuolloiselle palestiinalaishallinnolle. Siirtokunnat kuitenkin säilyivät ja yhteenottoja käytiin esimerkiksi toisen intifadan aikana. Israelin puolustusvoimat purki joitakin Khan Younisin taloja estääkseen tulituksen siirtokuntiin. Lopulta siirtokunnat tyhjennettiin ja Israelin asevoimien joukot poistuivat Gazan kaistalla vuonna 2005.

Väestö

Palestiinan tilastokeskuksen arvion mukaan Khan Younisin asukasluku oli vuonna 2019 215 621. Koko Gazan kaistan asukkaista Khan Younisissa asuu noin 17 % ja kaupunki on kaistaaleen toiseksi tiheimmin asuttu. Viereisellä Khan Younisin pakolaisleirillä oli Yhdistyneiden kansakuntien UNRWA:n mukaan 87 816 rekisteröityä pakolaista.

Lähteet

Aiheesta muualla 

Palestiinan kaupungit
Gazan kaista
Boulaye Dia

Boulaye Dia (s. 16. marraskuuta 1996 Oyonnax) on ranskalainen jalkapalloilija, pelipaikaltaan hyökkääjä. Hän edustaa seuratasolla Espanjan Primera Divisiónissa pelaavaa Villarrealia, jonne hän siirtyi kesällä 2021 ranskalaisesta Reimsista. Kauden 2022–2023 hän pelaa lainasopimuksella Italian Serie A:n Salernitanassa.

Dia pelasi ensimmäisen kerran Ranskan pääsarjassa Reimsin joukkueessa lokakuussa 2018 ja teki ensimmäisen pääsarjamaalinsa neljännessä ottelussaan marraskuussa 2018. Kaudella 2018–2019 hän pelasi kaikkiaan 18 Ligue 1:n ottelua ja teki niissä kolme maalia. Toisella kaudellaan hän teki 24 liigaottelussa seitsemän maalia ja kolmannella kaudellaan 36 liigaottelussaan 14 maalia, millä hän oli joukkueensa paras maalintekijä ja koko liigan maalintekijätilastossa jaetulla yhdeksännellä sijalla.

Lähteet 

Ranskalaiset jalkapalloilijat
Vuonna 1996 syntyneet
Elävät henkilöt
Albyn

Albyn oli suomalainen nelimastoinen rautaparkki, joka oli rakennettu 1883. Parkki oli uusikaupunkilaisen J. A. Zachariassen & Co.-varustamon omistuksessa 1907-1921. Laiva katosi vuonna 1921 Atlantilla miehistöineen ajettuaan todennäköisesti merimiinaan.

Parkki Albynin rakensi Oswald, Mordaunt & Co. Southamptonssa Englannissa vuonna 1883 liverpoolilaiselle J. Houstonille. Laivan vetoisuus oli 2 092 bruttorekisteritonnia ja kantavuus 3 400 kuollutpainotonnia. Laivan pituus oli 86,50 metriä, leveys 12,2 metriä ja syväys 7,42 metriä.

Suomeen parkki Albyn ostettiin J. Houston & Son-varustamolta Liverpoolista toukokuussa 1907. Laiva oli ensimmäisen maailmansodan loppuvaiheissa pidätettynä Yhdysvalloissa. Albyn kävi Suomessa ainoastaan kerran tuodessaan joulukuussa 1919 elintarvikelastin Turkuun ja viedessään sitten helmikuussa 1920 puutavaralastin Uudestakaupungista Antwerpeniin. Albyn ja sen 25 hengen miehistö katosivat vuonna 1921 Atlantilla parkin ollessa kivihiililastissa matkalla Norfolkista Yhdysvalloista Göteborgiin. Albynin arveltiin todennäköisesti ajaneen merimiinaan.

Lähteet 

Suomalaiset purjelaivat
Vuoden 1921 onnettomuudet
Suomenojan jätevedenpuhdistuslaitos

Suomenojan jätevedenpuhdistamo on Espoon Finnoossa Kaitaan kaupunginosassa sijaitseva jätevedenpuhdistamo.

Jätevedenpuhdistamolla puhdistetaan jätevedet, jotka tulevat yli 310 000 asukasta käsittävältä alueelta Espoosta, Kauniaisista, Länsi-Vantaalta ja Kirkkonummelta.

Espoon Blominmäkeen rakennettavan jätevedenpuhdistamon on määrä puhdistaa jätevedet, jotka tulevat 400 000 asukasta käsittävältä alueelta Espoosta, Kauniaisista, Vihdistä, Siuntiosta ja Länsi-Vantaalta. Tulevaisuudessa tämä alue voi laajeta niin, että kyse olisi miljoonan asukkaan jätevesistä.

Lähteet 

Espoon rakennukset ja rakennelmat
Jätevesihuolto
Vesihuolto Suomessa
Jätehuolto Suomessa
Kaitaa
Jannine Weigel

Jannine Weigel (, s. 30. heinäkuuta 2000, Steinfurt, Saksa)  on thaimaalainen laulaja. Hän on laulaja elokuvissa Chak Din Chak Ngor, Away, Beacause of You.

Diskografia

Yksi albumi

 "Chak Din Chak Ngo" ชักดิ้นชักงอ
 "Pluto"
 "Still Your Girl"
 "Shotgun"
 "Guard Your Heart"
 "Away" ปลิว
 "Finish Line"
 "Because of You" อาจเป็นเพราะ
 "I'm Glad" ดีใจ
 "Zurück Zu Dir"
 "Deep End"
 "Strangled Love"
 "Heart Stop"
 "Ghostbuster"
 "Pak Rai Jai Rak" ปากร้ายใจรัก
 "Too Late" สายไป [REMASTER]
 "Lonely" เหงา [REMASTER]
 "WORDS"
 "Tears" น้ำตา [REMASTER]
 "A Little More"
 "Better"

Lähteet 

Thaimaalaiset laulajat
Vuonna 2000 syntyneet
Elävät henkilöt
Coelia Concordia

Coelia Concordia oli viimeinen vestaali, Vestan neitsyt. Hän oli Vestalis Maxima, Vestan neitsyiden johtajatar. Vestan temppeli lakkautettiin vuonna 391 keisari Theodosiuksen määräyksestä. Coelia Concordia luopui virastaan vuonna 394 ja kääntyi kristityksi.

Lähteet 

Antiikin Rooman naiset
Haapalampi

Haapalampi voi tarkoittaa järveä tai paikkakuntaa:

Paikkakunta 
 Haapalampi, maalaiskunta ja taajama Venäjällä Sortavalan piirissä

Järvi tai lampi 
 Haapalampi, järvi Heinolassa
 Haapalampi, järvi Heinävedellä
 Haapalampi, järvi Hyrynsalmella
 Haapalampi, järvi Ilomantsissa
 Haapalampi, järvi Joensuussa
 Haapalampi, lampi Joutsassa
 Haapalampi, järvi Juuassa
 Haapalampi, järvi Juvalla
 Haapalampi, järvi Jyväskylässä
 Haapalampi, järvi Kajaanissa
 Haapalampi, järvi Kajaanissa
 Haapalampi, järvi Kangasniemellä
 Haapalampi, järvi Kannonkoskella
 Haapalampi, järvi Keiteleellä
 Haapalampi, järvi Kiteellä
 Haapalampi, järvi Konnevedellä
 Haapalampi, järvi Konnevedellä
 Haapalampi, järvi Kontiolahdella
 Haapalampi, järvi Kouvolassa
 Haapalampi, järvi Kuhmossa
 Haapalampi, järvi Kuhmossa
 Haapalampi, järvi Kuopiossa
 Haapalampi, järvi Kuusamossa
 Haapalampi, järvi Kuusamossa
 Haapalampi, järvi Kuusamossa
 Haapalampi, järvi Luhangassa
 Haapalampi, järvi Mäntyharjulla
 Haapalampi, järvi Nurmeksessa
 Haapalampi, järvi Nurmeksessa
 Haapalampi, järvi Nurmeksessa
 Haapalampi, järvi Oulussa
 Haapalampi, järvi Petäjävedellä
 Haapalampi, järvi Pieksämäellä
 Haapalampi, järvi Pihtiputaalla
 Haapalampi, järvi Posiolla
 Haapalampi, järvi Posiolla
 Haapalampi, järvi Puumalassa
 Haapalampi, järvi Pyhäjärvellä
 Haapalampi, järvi Rautalammilla
 Haapalampi, järvi Saarijärvellä
 Haapalampi, järvi Saarijärvellä
 Haapalampi, järvi Savonlinnassa
 Haapalampi, järvi Seinäjoella
 Haapalampi, järvi Siilinjärvellä
 Haapalampi, järvi Sodankylässä
 Haapalampi, järvi Sotkamossa
 Haapalampi, järvi Sotkamossa
 Haapalampi, järvi Sysmässä
 Haapalampi, järvi Tervolassa
 Haapalampi, järvi Toivakassa
 Haapalampi, järvi Uuraisilla
 Haapalampi, järvi Viitasaarella
ja lisämääreellä:
 Iso Haapalampi, järvi Heinävedellä
 Iso Haapalampi, järvi Kuhmossa
 Iso Haapalampi, järvi Ähtärissä
 Pieni Haapalampi, järvi Heinävedellä
 Pieni Haapalampi, järvi Kuhmossa
 Pieni Haapalampi, järvi Nurmeksessa
 Pieni Haapalampi, järvi Savonlinnassa
 Pieni Haapalampi, järvi Ähtärissä

Katso myös 
 Haapajärvi
 Haapavesi
 Haapalammi

Järvien täsmennyssivut
Dominik Szoboszlai

Dominik Szoboszlai (s. 25. lokakuuta 2000) on unkarilainen jalkapalloilija, pelipaikaltaan keskikenttäpelaaja. Hän edustaa Saksan Bundesliigassa pelaavaa RB Leipzigia.
 
Szoboszlai siirtyi kotimaansa juniorisarjoista Itävaltaan vuonna 2017. Kaudella 2017–2018 hän pelasi Itävallan toisella sarjatasolla Lieferingin joukkueessa 33 liigaottelua ja teki niissä kymmenen maalia. Toukokuussa 2018 hän pääsi yhdessä ottelussa kentälle myös Itävallan pääsarjassa Red Bull Salzburgin joukkueessa. Syksyllä 2018 hän pelasi Lieferingissä yhdeksän ottelua, joissa hän teki kuusi maalia. Sitten hänet nostettiin pysyvästi Red Bull Salzburgin liigajoukkueeseen ja hän pelasi loppukauden aikana 16 liigaottelua ja teki niissä kolme maalia. Joukkue voitti kauden päätteeksi sekä maan mestaruuden että cupin. Kahdessa ensimmäisessä cup-ottelussaan Szoboszlai teki molemmissa maalin ja pääsi vaihtopelaajana kentälle myös loppuottelussa.

Kaudella 2019–2020 Szoboszlai pelasi Itävallan Bundesliigassa 27 ottelua ja teki niissä yhdeksän maalia, joihin sisältyi hattutemppu kesäkuussa 2020 Sturm Grazia vastaan. Kuudessa cup-ottelussa hän teki kaksi maalia, joista toisen loppuottelussa. Hän voitti jälleen sekä liigamestaruuden että cupin. Kauden 2020–2021 alkupuoliskolla Szoboszlai pelasi 12 liigaottelua ja teki niissä neljä maalia, joista kolme St. Pölteniä vastaan. Cupissa hän teki maalin Rapid Wieniä vastaan. Vuoden 2021 alussa Szoboszlai siirtyi saksalaisseura RB Leipzigiin.

Szoboszlai pelasi Red Bull Salzburgin joukkueessa Eurooppa-liigassa kaudella 2018–2019 toisessa neljännesvälieräottelussa italialaista Napolia vastaan. Syyskuussa 2019 hän teki ensimmäisessä Mestarien liigan ottelussaan maalin belgialaista Genkiä vastaan. Hän pelasi kauden aikana viisi Mestarien liigan ottelua ja sen jälkeen kaksi Eurooppa-liigan ottelua. Mestarien liigan kaudella 2020–2021 hän teki jo karsintakierroksen otteluissa Maccabi Tel Avivia vastaan kaksi maalia ja teki kuudessa lohkovaiheen ottelussaan kaksi maalia lisää, vastustajina Lokomotiv Moskova ja Atlético Madrid.

Szoboszlai on pelannut useissa Unkarin juniorimaajoukkueissa. Unkarin A-maajoukkueessa hän pelasi ensimmäisen ottelunsa maaliskuussa 2019 EM-karsinnassa Slovakiaa vastaan. Ensimmäisen maaottelumaalinsa hän teki syyskuussa 2019 viidennessä maaottelussaan, ja tälläkin kertaa vastustajana oli EM-karsintaottelussa Slovakia. Hän on huhtikuun 2021 loppuun mennessä pelannut 12 maaottelua ja tehnyt niissä kolme maalia, Slovakian lisäksi Turkkia ja Islantia vastaan.

Lähteet

Aiheesta muualla 

Unkarilaiset jalkapalloilijat
Vuonna 2000 syntyneet
Elävät henkilöt
Gwen Berry

Gwen Berry (s. 29. heinäkuuta 1989) on yhdysvaltalainen moukarinheittäjä. Hänen ennätyksensä 77,78 metriä oli aiemmin Yhdysvaltain ennätys ja syntyhetkellään kaikkien aikojen neljänneksi paras tulos naisten moukarissa. Berry heitti tuloksen 8. kesäkuuta 2018. Hän on Yhdysvaltain mestari 2017 ja Pan-Amerikan mestari 2019. Hän sijoittui 11:nneksi vuodelle 2021 siirretyissä Tokion olympialaisissa. Dohan MM-kilpailujen 2019 loppukilpailussa hän jäi ilman tulosta. Hän karsiutui loppukilpailusta Rio de Janeiron olympialaisissa 2016 ja Lontoon MM-kilpailuissa 2017.

Lähteet
 
 

Yhdysvaltalaiset moukarinheittäjät
Vuonna 1989 syntyneet
Elävät henkilöt
Pohjois-Kymen sairaala

Pohjois-Kymen sairaala (POKS) oli Kouvolan Kuusankoskella, Sairaalanmäellä sijaitseva sairaala. Vuonna 1953 valmistuneen funkkishenkisen sairaalarakennuksen suunnittelija on rakennushallituksen yliarkkitehti Ragnar Wessman. Se on Pohjois-Kymenlaakson, johon kuuluu enää vain Kouvolan kaupunki, aluesairaala. Sairaalassa on muun muassa ensiapupäivystys, hammashoitola, vuodeosasto ja muita sote-palveluita. Sairaalan palveluita on karsittu viime vuosina paljon. 2000- ja 2010-luvuilla sieltä on lähtenyt muun muassa synnytysosasto ja leikkausosasto. Nykyisin kouvolalaiset ohjataan leikattavaksi ja synnyttämään Kymenlaakson keskussairaalaan Kotkassa.

Pohjois-Kymen sairaalan rakennuksen omistaa Kymsote eli Kymenlaakson sairaanhoito- ja sosiaalipalvelujen kuntayhtymä. Vuosina 2011-2018 sairaala oli Kouvolan kaupungin omistuksessa. Sairaalan toiminta päättyi, kun uusi Ratamokeskus valmistui Kouvolan keskustaan Ruskeasuolle alkuvuodesta 2022 ja otettiin käyttöön huhti-toukokuun 2022 vaihteessa.

Katso myös 
 Luettelo Suomen sairaaloista

Lähteet

Aiheesta muualla
Pohjois-Kymen sairaala (suomi.fi)
 14.3.2016 Pohjois-Kymen sairaala on aluesairaaloista tuottavin (kouvolansanomat.fi)

Suomen sairaalat
Kouvolan sairaalat
Kuusankoski
Marjan Šarecin lista

Marjan Šarecin lista (, lyh. LMŠ) on slovenialainen puolue, jota johtaa Slovenian nykyinen pääministeri Marjan Šarec.

Historia 
Näyttelijänä ja koomikkona tunnetuksi tullut Marjan Šarec perusti nimeään kantaneen puolueen vuonna 2014 hakiessaan jatkokautta Kamnikin kaupungin pormestarina. Puolue toimi vain paikallistasolla, kunnes Šarec lähti mukaan Slovenian presidentinvaaliin vuonna 2017, missä hän pääsi toiselle kierrokselle häviten niukasi istuvalle presidentille Borut Pahorille. Menestys presidentinvaalissa kuitenkin nosti Marjan Šarecin listan (LMŠ) kannatusmittauksien kärkeen.

Kesäkuun 2018 parlamenttivaaleissa LMŠ nousi 13 paikallaan kansalliskokouksen toiseksi suurimmaksi puolueeksi. Tuloksesta huolimatta Šarec otti aloitteen käsiinsä hallituksen muodostamiseksi ja kutsui kaikki puolueet vaalivoittaja Demokraattista puoluetta (SDS) lukuun ottamatta epävirallisiin hallitusneuvotteluihin. LMŠ:n lisäksi hallituksen muodostivat lopulta Sosiaalidemokraatit, Moderni keskustapuolue, eläkeläisten puolue (DeSUS) ja Alenka Bratušekin puolue (SAB). Marjan Šarecista tuli näin Slovenian ensimmäisen vähemmistöhallituksen pääministeri, ja samalla 40-vuotiaana maan historian nuorin pääministeri.

Marjan Šarecin lista liittyi Euroopan liberaalidemokraattisen puolueen täysjäseneksi 9. marraskuuta 2018.

Lähteet

Aiheesta muualla 
 Marjan Šarecin lista 

Euroopan liberaalidemokraattinen puolue
Slovenialaiset puolueet
DeAnna Price

DeAnna Price (s. 8. kesäkuuta 1993) on yhdysvaltalainen moukarinheittäjä. Hän voitti maailmanmestaruuden Dohan MM-kilpailuissa 2019 tuloksella 77,54. Rion kesäolympialaisissa 2016 hän sijoittui kahdeksanneksi, Lontoon MM-kilpailuissa 2017 yhdeksänneksi ja vuodelle 2021 siirretyissä Tokion olympialaisissa kahdeksanneksi. Hän voitti maanosien cupin 2018. Hänen ennätyksensä on 80,31 metriä kesäkuulta 2021. Tulos on myös Yhdysvaltain ja Pohjois-Amerikan ennätys.

Lähteet 
 
 

Yhdysvaltalaiset moukarinheittäjät
Vuonna 1993 syntyneet
Elävät henkilöt
Tajay Gayle

Tajay Gayle (s. 2. elokuuta 1996) on jamaikalainen pituushyppääjä. Hän voitti maailmanmestaruuden Dohan MM-kilpailuissa 2019 ennätyksellään 869. Kansainyhteisön kisoissa 2018 hän sijoittui neljänneksi ja saavutti samana vuonna hopeaa Pohjois-Amerikan, Keski-Amerikan ja Karibian mestaruuskilpailuissa silloisella ennätyksellään 824 cm. Hän saavutti hopeaa Pan-Amerikan kisoissa 2019 tuloksella 817.

Gaylen pituushyppyennätys on 869 cm, jonka hän hyppäsi MM-kisoissa 2019 parantaen ennätystään 37 senttimetrillä. Hän nousi tuolla tuloksella kaikkien aikojen tilastossa kymmenenneksi. Vuodelle 2021 siirretyissä Tokion olympialaisissa hän sijoittui 11:nneksi. Eugenen MM-kilpailuissa 2022 hän jäi karsinnassa ilman tulosta.

Lähteet

Viitteet 

Jamaikalaiset pituushyppääjät
Vuonna 1996 syntyneet
Elävät henkilöt
Letesenbet Gidey

Letesenbet Gidey (s. 20. maaliskuuta 1998) on etiopialainen kestävyysjuoksija. Hän on olympiamitalisti ja maailmanmestari sekä juossut maailmanennätyksiä.

Gidey voitti alle 20-vuotiaiden maastojuoksun maailmanmestaruuden sekä henkilökohtaisessa että joukkuekilpailussa 2015 ja 2017. Hän sijoittui alle 18-vuotiaiden MM-kilpailuissa 2015 neljänneksi 3 000 metrin juoksussa. Lontoon MM-kilpailuissa 2017 hän oli 5 000 metrillä 11:s.

Maastojuoksun MM-kilpailuissa 2019 Gidey voitti kultaa joukkuekilpailussa ja saavutti pronssia henkilökohtaisessa kilpailussa. Hän juoksi 3 000 metrin Afrikan ennätyksen 8.20,27 Stanfordissa kesäkuussa 2019. Dohan MM-kilpailuissa 2019 hän saavutti hopeaa 10 000 metrin juoksussa ennätyksellään 30.21,23. Hän juoksi saman vuoden marraskuussa Nijmegenissa 15 kilometrin maantiejuoksun Afrikan ennätyksen 44.20. Väliaikana syntyi maanosan ennätys 10 kilometrillä: 29.43. Lokakuussa 2020 Gidey rikkoi Tirunesh Dibaban 12 vuotta vanhan maailmanennätyksen 5 000 metrillä juostuaan Valenciassa ajan 14.06,62. Kesäkuussa 2021 hän rikkoi Sifan Hassanin kaksi päivää aiemmin juokseman 10 000 metrin maailmanennätyksen juostuaan Hengelossa ajan 29.01,03. Vuodelle 2021 siirretyissä Tokion olympialaisissa hän sijoittui 10 000 metrillä kolmanneksi ajalla 30.01,72. 

Lokakuussa 2021 Gidey juoksi Valenciassa ensimmäisessä puolimaratonkilpailussaan matkan maailmanennätyksen 1.02.52. Eugenen MM-kilpailuissa 2022 hän voitti 10 000 metrillä kultaa ajalla 30.09,94. Samojen kisojen 5 000 metrillä hän sijoittui viidenneksi.

Lähteet

Viitteet 

Etiopialaiset kestävyysjuoksijat
Etiopialaiset olympiamitalistit
Vuonna 1998 syntyneet
Elävät henkilöt
Ruth Chepngetich

Ruth Chepngetich (s. 8. elokuuta 1994) on kenialainen kestävyysjuoksija. Dohan MM-kilpailuissa 2019 hän voitti kultaa maratonilla. Hänen maratonennätyksensä on tammikuussa 2019 Dohassa juostu 2.17.08, jolla hän on kaikkien aikojen listalla neljäntenä. Puolimaratonilla hän on juossut kaikkien aikojen parhaan ajan 1.04.02. Chepngetich juoksi ennätyksen Istanbulissa 4. huhtikuuta 2021.

Lähteet

Viitteet 

Kenialaiset kestävyysjuoksijat
Vuonna 1994 syntyneet
Elävät henkilöt
Im Na-yeon

Im Na-yeon (; uudistettu latinisaatio: Im Na-yeon; s. 22. syyskuuta 1995, Soul, Korean tasavalta), lyhyesti nimellä Nayeon on eteläkorealainen laulaja ja lauluntekijä. Hän kuuluu tyttöbändiin Twice ja on sen vanhin jäsen.

Elämä 
Nayeon olisi päässyt jo lapsena harjoittelemaan JYP Entertainmentille, mutta hänen äitinsä esti häntä. Vuonna 2010 Nayeon osallistui salaa JYP Entertainmentin avoimeen koe-esiintymiseen, jolloin hänet valittiin. Hänen debyyttiään suunniteltiin JYP:n yhtyeessä 6mix, mutta yhtye hajosi ennen debyyttiä. Vuonna 2015 hän osallistui tosi-tv ohjelmaan Sixteen, josta hänet valittiin Twice-yhtyeen jäseneksi. Twice teki debyyttinsä lokakuussa 2015. He debytoivat minialbumillaan The Story Begins ja musiikkivideollaan Like Ooh-Ahh.

Toukokussa 2022 paljastettiin ensimmäisen sooloalbumin Im Nayeon kappalelista. Albumilla ovat mukana Felix Stray Kids -yhtyeestä ja Wonstein ja kappaleen "Candyfloss" on osittain säveltänyt Little Mix -yhtyeen Jade Thirlwall.

Diskografia

Sooloalbumit

Lauluntekijänä

Videokuvaukset 
Esiintymiset muiden yhtyeiden musiikkivideoilla:

Filmografia 
 Dream High 2 (2012)
 Sixteen (2015)
 Saturday Night Live (2016)
 Idol Star Athletics Championships (2018)
 Dogs Are Incredible (2020)

Lähteet

Aiheesta muualla 
 
 MyDramalist-sivustolla 

Twice
Eteläkorealaiset laulajat
Vuonna 1995 syntyneet
Elävät henkilöt
Hôpital Lariboisière

HHôpital Lariboisière on  sairaala Pariisissa. Osa Assistance publique - Hôpitaux de Paris ja Université Paris Cité yliopiston opetuskeskuksesta.

Se on rakennettu vuonna 1854 ja se on yksi Euroopan suurimmista sairaaloista.

Lähteet 

Ranskan sairaalat
Pariisin rakennukset ja rakennelmat
Jan Sundell

Jan Mikael Sundell (s. 26. huhtikuuta 1971) on suomalainen erikoislääkäri, sisätautiopin dosentti, tietokirjailija ja kolumnisti. Hän työskentelee Turun yliopistollisessa keskussairaalassa ylilääkärinä, sisätautivastuualueen johtajana. Sundell on keskittynyt erityisesti sydäntutkimukseen. Muita mielenkiinnon kohteita hänellä ovat lihasvoimaharjoittelu, ravitsemus, ravintolisät ja niiden terveysvaikutukset. Jan Sundell kirjoittaa kolumnia lihasvoimaharjoittelusta Kuntoilu&Fitness-lehteen. Tätä ennen hän kirjoitti kolumnia Body-lehteen.

Kirjat

Lähteet 

Suomalaiset terveyskirjailijat
Suomalaiset lääkärit
Elävät henkilöt
Vuonna 1971 syntyneet
Ykskoivu (Padasjoki)

Ykskoivu  on Päijänteen saari Päijät-Hämeessä Padasjoella ja Asikkalassa. Osa siitä kuuluu Päijänteen kansallispuistoon.

Maantietoa 
Saari sijaitsee Hinttolanselän itäosassa ja Avainselän kaakkoispuolella ikään kuin Kelventeen jatkeena sen eteläpuolella. Se on 1,9 kilometriä pitkä, 730 metriä leveä ja sen pinta-ala on 45,9 hehtaaria . Siinä on kolme selvästi erottuvaa harjumaista niemeä, joiden suojaan jää kaksi lahtea. Pohjoisin niemi kurkottaa 600 metriä kohti Kelvennettä, missä saarien väliin jää Kirkkosalmi. Niemi on alle 50 metriä leveä ja sen kärjessä sijaitsee kummeli. Viereinen niemi on 300 metriä pitkä. Saaren eteläpäässä on vielä 550 metriä pitkä niemi, jonka sivuhaaran suojaan jää pieni lahti. Saaren niemet ovat samaa harjujaksoa, jonka muodostumia ovat etelässä Vähän-Äiniön niemessä oleva Niemistenkärki ja sen edustalla sijaitseva Niemistensaari, ja pohjoisessa oleva Kelvennen saari. Ykskoivun lounaispuolella sijaitsee Iso Mustassaari, joka on pienen saariryhmän pääsaari.  

Saaren korkein huippu yltää noin 102,5 metrin korkeuteen merenpinnasta eli se kohoaa noin 24 metrin korkeuteen Päijänteestä. Huipun länsipuolella on neljä suppaa lähes peräkkäin rivissä. Saari on kokonaan metsän peitossa ja sekä sen lounaispäässä että sen pohjoisosan lahdenpohjukassa on vapaa-ajan asunnot. Niiden välille on karttoihin piirretty polku. Kummankin asunnon lähellä on saaressa heikkarannat. Saaren yli kulkee Asikkalan ja Padasjoen välinen kuntaraja, joka jakaa saaren kummallekin lähes puoliksi. Ykskoivun ympärillä kulkee neljällä eri suunnalla veneväylät.

Luontoarvoja  
Lähes koko saari muodostaa yhtenäisen luonnonsuojelualueen, joka kuuluu Päijänteen kansallispuistoon. Suojelualueen ulkopuolelle on rajattu kummatkin yksityiset kiinteistöt eli sekä pohjoispään niemet ja niiden välinen lahdenpohjukka että lounaispään niemennokka. Kansallispuiston alueet muodostavat yhden Natura 2000-alueen Päijänteen alueen (10 857 hehtaaria, FI0335003).

Koko saari on heikkaa, jonka rannat ovat kaareutuvia hiekkarantoja. Saaren rannat kuuluvat rantojensuojeluohjelmaan.

Historiaa 
Saaren koillispäässä sijaitsee pronssikautinen asuinpaikka, jonka kulttuurimaannos on koekuopituksessa todettu noin 20 senttimetriä paksuksi. Yhdestä kuopasta löytyi keramiikkaa sirpaleina. Astia on tekstiilikeramiikkaa.

Katso myös 
 Luettelo Päijänteen kansallispuiston alueista ja saarista
 Luettelo Suomen Natura 2000 -alueista

Huomautukset

Lähteet 

Päijänteen saaret
Padasjoen saaret
Asikkalan saaret
Päijänteen kansallispuisto
Jevgeni Aleksejev (amiraali)

Jevgeni Ivanovitš Aleksejev (; 23. toukokuuta (J: 11. toukokuuta) 1843 Sevastopol – 9. kesäkuuta (J: 27. toukokuuta) 1917 Jalta) oli venäläinen amiraali. Hän oli Venäjän Kaukoidän varakuningas vuosina 1903–1905 ja Kaukoitään sijoitettujen joukkojen ylipäällikkö Venäjän–Japanin sodan alkuvaiheessa vuonna 1904.

Elämänvaiheet
Aleksejevin isä oli upseeri, tosin huhujen mukaan hän olisi ollut keisari Aleksanteri II:n avioton poika. Aleksejev valmistui merikadettikoulusta vuonna 1863. Hän palveli eri aluksilla, vuosina 1878–1883 risteilijä Afrikan päällikkönä. Vuosina 1883–1886 hän oli laivastoattaseana Venäjän Pariisin-lähetystössä, sitten risteilijä Admiral Kornilovin päällikkönä ja vuodesta 1892 laivaston esikuntapäällikön apulaisena. Hän sai vuonna 1892 kontra-amiraalin ja 1897 vara-amiraalin arvon. Aleksejev siirrettiin vuonna 1895 Venäjän Tyynenmeren-laivastoon, ja hän oli 1896–1897 sen komentajana. Hän miehitti Port Arthurin satamakaupungin sen siirtyessä Kiinalta Venäjän haltuun. Vuosina 1897–1899 hän oli vanhempana lippumiehenä Mustanmeren laivastossa.

Aleksejev nimitettiin vuonna 1899 Venäjälle hiljattain siirtyneen, Port Arthuria Liaotungin niemimaalla ympäröineen Kwantungin vuokra-alueen joukkojen komentajaksi. Hänestä tuli samalla uudelleen Tyynenmeren laivaston komentaja. Hän myös komensi venäläistä armeijakuntaa, joka osallistui vuoden 1900 boksarikapinan kukistamiseen Kiinassa. Vuonna 1903 Aleksejevista tehtiin Venäjän Kaukoidän varakuningas, suoraan keisarin alainen käskynhaltija, joka hallitsi Amurin kenraalikuvernementtia ja Kwantungin aluetta pääkaupunkinaan Port Arthur. Samana vuonna hänet ylennettiin amiraaliksi. Aleksejev kannatti niin sanotun Bezobrazovin piirin ajamaa aggressiivista Japanin-vastaista ulkopolitiikkaa Kaukoidässä, mutta hän ei uskonut Japanin lähtevän sotaan Venäjää vastaan.

Sodan puhjettua helmikuussa 1904 Aleksejevista tuli kaikkien Kaukoidässä olleiden venäläisten maa- ja merivoimien yhteinen ylipäällikkö. Hän oli myös tilapäisesti Tyynenmeren laivaston vt. komentajana Oskar Starckin erottamisen ja Stepan Makarovin saapumisen välissä sekä uudelleen Makarovin kuoleman ja Nikolai Skrydlovin saapumisen välisen ajan. Keisari Nikolai II:n määräyksestä Aleksejev siirtyi toukokuussa 1904 Port Arthurista Mukdeniin ja vältti siten jäämisen Port Arthurin saartorenkaaseen. Vastahyökkäystä Mantšuriassa kannattanut Aleksejev ajautui riitoihin Mantšurian-joukkojen komentajan, kenraali Aleksei Kuropatkinin kanssa. Aleksejev joutui luopumaan ylipäällikkyydestään tappiollisen Shahon taistelun jälkeen lokakuussa 1904. Myös hänen varakuninkaan virkansa lakkautettiin kesäkuussa 1905.

Aleksejev oli Venäjän valtakunnanneuvoston jäsen vuosina 1905–1917. Hänet tuomittiin vuonna 1909 lahjusten ottamisesta 10 000 ruplan sakkoihin. Viimeksi hän oli koulunopettajana Armeniassa.

Lähteet

Aiheesta muualla

Venäjän keisarikunnan laivaston amiraalit
Varakuninkaat
Vuonna 1843 syntyneet
Vuonna 1917 kuolleet
Patrik Raitanen

Patrik Matias Raitanen (s. 13. kesäkuuta 2001 Ulvila) on suomalainen jalkapalloilija. joka edustaa ,Italian Serie B:ssä pelaavaa SPAL Ferraraa.

Ura

Seurajoukkue 
Raitanen aloitti jalkapalloilun FC Ulvilassa, josta hän muutaman vuoden kuluttua siirtyi FC Jazzin junioreihin. Helmikuussa 2016 hän teki seuran edustusjoukkueen kanssa kahden vuoden sopimuksen, ja debytoi tammikuussa 2017 Suomen Cupin ottelussa Vaasan Palloseuraa vastaan, muttei pelannut FC Jazzissa yhtään sarjaottelua ennen siirtymistään Liverpoolin junioriakatemiaan kesäkuussa 2017.

Kesäkuussa 2019 Raitanen solmi neljän vuoden pituisen sopimuksen Hollannin pääsarjassa pelaavan Fortuna Sittardin kanssa. Raitanen teki liigadebyyttinsä syyskuussa 2019 pelatussa ottelussa Sparta Rotterdamia vastaan. Syyskuussa 2020 Raitanen siirtyi Italian Serie B:ssä pelaavaan SPAL Ferraraan.

Maajoukkue 
Raitanen on edustanut Suomen juniorimaajoukkueita kaikissa ikäluokissa U15-maajoukkueesta lähtien.

Yksityiselämä 
Patrik Raitasen isä on entinen maajoukkuejääkiekkoilija Rauli Raitanen.

Lähteet 

Suomalaiset jalkapalloilijat
Vuonna 2001 syntyneet
Elävät henkilöt
Tuomas Ojanen

Matti Mika-Tuomas Ojanen  (s. 1966) on suomalainen oikeustieteilijä ja professori. Hän on Helsingin yliopiston oikeustieteellisen tiedekunnan valtiosääntöoikeuden professori vuodesta 2007 alkaen. Tätä ennen Ojanen toimi Turun yliopiston eurooppaoikeuden professorina vuosina 2004–2007 sekä Helsingin yliopiston eurooppaoikeuden professorina vuosina 1999–2004.

Ojanen väitteli Helsingin yliopistossa vuonna 1998. Samana vuonna hänet nimitettiin yliopiston eurooppaoikeuden dosentiksi, Turun yliopiston valtiosääntöoikeuden dosentiksi ja Joensuun yliopiston julkisoikeuden julkisoikeuden dosentiksi. Lisäksi Ojanen toimi Helsingin yliopistossa tutkijana ja assistenttina sekä vierailevana tutkijana European University Institute -tutkimuslaitoksessa Italiassa.

Ojanen on erikoistunut Suomen valtiosääntöoikeuteen sekä perustuslakiin, kansainväliseen valtiosääntö- ja ihmisoikeuksiin sekä eurooppaoikeuteen.

Ojanen on toiminut Euroopan ihmisoikeustuomioistuimen ad hoc suomalaistuomarina vuosina 2017–2018 ja Ihmisoikeusliiton puheenjohtajana 2006–2010 sekä varapuheenjohtajana 2010–2013. Lisäksi Ojanen toimii EU:n perusoikeusviraston asiantuntijoiden verkoston (FRANET) Suomen ryhmän asiantuntijajäsenenä ja vuodesta 2015 yhdenvertaisuus- ja tasa-arvolautakunnan puheenjohtajana. Hän toimi vuosina 2013–2019 Suomen valtiosääntöoikeudellisen seuran asiantuntijablogin Perustuslakiblogin vastaavana toimittajana yhdessä Turun yliopiston julkisoikeuden professori Juha Lavapuron kanssa.

Ojanen on yksi perustuslakivaliokunnan kysytyimmistä perustuslakiasiantuntijoista.

Ojanen sanoo olevansa "markkinaskeptikko". Hänestä on "demokratian itsepuolustusta markkinavoimia vastaan", että eduskunta ei saa yksityistää merkittävää julkista valtaa hoitavia tehtäviä ja yksityisessä palveluntuotannossa ei voida taata jokaisen yhtäläistä oikeutta palveluihin. Hän on huolissaan siitä, että talousliberalismi "on ottamassa valtaansa" yhteiskunnan. Kansanedustaja Ben Zyskowiczin mukaan tämä vaikuttaa Ojasen "kantoihin" perustuslakiasiantuntijana.

Ojaselle on myönnetty Suomen Valkoisen Ruusun I luokan ritarimerkki vuonna 2015.

Julkaisuja 

 Ojanen, Tuomas. EU-oikeuden perusteita. 3., Uudistettu laitos. Helsinki: Edita, 2016.
 Ojanen, Tuomas. Johdatus perus- ja ihmisoikeusjuridiikkaan. Helsinki: Helsingin yliopiston oikeustieteellinen tiedekunta, 2009.
 Ojanen, Tuomas. Perusoikeudet ja ihmisoikeudet Suomessa. Helsinki: Helsingin yliopiston oikeustieteellinen tiedekunta, 2003.
 Ojanen, Tuomas. Suomen valtiosäännön perusteita. Helsinki: Helsingin yliopiston oikeustieteellinen tiedekunta, 2001.
 Ojanen, Tuomas. The European Way: The Structure of National Court Obligation Under EC Law. Helsinki. 1998. Väitöskirja.

Lähteet

Aiheesta muualla 

 Helsingin yliopisto – Tuomas Ojanen.
 Tuomas Ojasen blogikirjoitukset Perustuslakiblogissa.

Suomalaiset oikeustieteilijät
Helsingin yliopiston professorit
Suomalaiset professorit
Vuonna 1966 syntyneet
Elävät henkilöt
Pohjoismaiden ilmasto

Pohjoismaiden ilmasto on pääosin väli-ilmasto, johon kuuluu neljä vuodenaikaa. 

Useimmissa pohjoismaissa kesät ovat usein hyvin lämpimiä ja talvet erittäin kylmiä. Kesällä saattaa tulla helleaaltoja ja lämpötila kohota lähes 40 celsiusasteeseen ja talvella saattaa olla pakkasta 30-40 astetta. Merellisessä Islannissa lämpötila ei vaihtele yhtä paljon kuin mantereisemmassa Suomessa tai Ruotsissa, ja keväisin siellä on noin 4-10 astetta lämmintä. 

Pohjoismaiden lämpimin kesä on Ruotsin Tukholmassa. Skandinavian vuoden 2010 korkein lämpötila 22 °C mitattiin Tanskassa. Kylmintä taas oli Islannissa (-23,7 °C). Suomen vuoden keskilämpötila lounaisimmassa Suomessa on 6,5 °C. Tanskassa heinäkuun keskilämpötila on 17 °C.

Ilmaston lämpeneminen 
Ilmaston lämpeneminen vaikuttaa hyvin paljon etenkin Grönlannin lämpötilaan ja sademäärään. Ilmastonmuutoksen myötä Grönlannin jäävuoret sulavat verkkaista tahtia. Grönlannin lämpeneminen on myös suuri tekijä merenpinnan nousussa. Ennusteiden mukaan merenpinta nousee 7 metriä lisää, jos Grönlannin jäät jatkavat sulamistaan. 

Vuoden 2008 tutkimuksen mukaan Norjassa suojellaan ilmastoa liialta lämpenemiseltä toiseksi eniten maailmassa. Muut pohjoismaat ovat myös tilastossa korkealla (Ruotsi 3. sijalla, Suomi 4. sijalla, Islanti 11. sijalla ja Tanska 26. sijalla).

Katso myös 

 Norjan ilmasto
 Ruotsin ilmasto
 Suomen ilmasto

Lähteet 

Ilmasto
Pohjoismaat
Radio Centrafrique

Radio Centrafrique on Keski-Afrikan tasavallan kansallinen yleisradioasema.

Yleisradiolähetykset alkoivat Keski-Afrikassa vuonna 1958. Ennen vuoden 2013 sisällissotaa Radio Centrafrique tavoitti keski- (MW) ja lyhytaaltolähettimillään (SW) koko maan. Sodan jälkeen sillä on ollut vain yksi ULA-lähetin (FM) Banguissa, jonka kantama on 90 kilometriä. Vuonna 2019 avattiin uusi ULA-lähetin, jonka kerrotaan kattavan 80 prosenttia maan pinta-alasta.

Radio Centrafrique toimii Keski-Afrikan tiedotusministeriön alaisuudessa. Sillä on kaksi studiota ja kolmisenkymmentä palkattua työntekijää. Ohjelmista valtaosa on uutisia ja puhetta. Lisäksi lähetetään musiikkia, uskonnollisia ohjelmia ja urheilua. Noin 70 prosenttia ohjelmista on sangoksi ja 30 prosenttia ranskaksi. Asema kärsii puutteellisesta rahoituksesta ja sen toimintaedellytykset ovat heikot.

Lähteet

Aiheesta muualla
 Radio Centrafriquen Internet-lähetys

Keskiafrikkalaiset viestimet
Radioasemat
Hooker

Hooker voi tarkoittaa ainakin seuraavia:

Henkilöt 

 Dan Hooker (s. 1990), uusiseelantilainen vapaaottelija ja potkunyrkkeilijä
 Evelyn Hooker (1907–1996), yhdysvaltalainen psykologi
 Jake Hooker (1953–2014), israelilais-yhdysvaltalainen muusikko
 Janusz Hooker (s. 1969), australialainen soutaja
 John Jay Hooker (1930–2016), yhdysvaltalainen sanomalehtiyrittäjä ja poliitikko
 John Lee Hooker (1917–2001), yhdysvaltalainen blues-muusikko
 Joseph Hooker (1814–1879), yhdysvaltalainen sotilas ja kenraali
 Joseph Dalton Hooker (1817–1911), brittiläinen kasvitieteilijä ja tutkimusmatkailija
 Morna Hooker (s. 1931), brittiläinen teologi
 Richard Hooker (1924–1997), yhdysvaltalainen sotilaslääkäri
 Steven Hooker (s. 1982), australialainen seiväshyppääjä
 William Jackson Hooker (1785–1865), englantilainen kasvitieteilijä

Muut 
 Hooker, saari Venäjällä
 T. J. Hooker, yhdysvaltalainen televisiosarja.
Pertti Rönkkö

Pertti Rönkkö (s. 1949) on suomalainen Berliinissä asuva toimittaja ja tietokirjailija. Hän on tehnyt radio- ja tv-ohjelmia muun muassa natsi-Saksan keskitysleireille joutuneista suomalaisista merenkulkijoista.

Frankfurter Allgemeine Zeitungin mukaan Rönkkö on joutunut Suomessa sananvapautta rajoittavan kampanjoinnin kohteeksi.

Teoksia 
 Berliini; kartat Satu ja Samu Kontinen; valokuvat Pertti Rönkkö. Suomalainen matkaopas, Helsinki 2008
 Berliini: matkaopas. BoD - Books on Demand, Helsinki 2016 (omakustanne)
 Aselevon maksumiehet: suomalaiset merimiehet natsi-Saksan keskitysleireillä 1944-1945. Atena, Jyväskylä 2020 ISBN 978-952-300-547-1

Lähteet

Aiheesta muualla 
 Pertti Rönkkö Twitterissä
 Pertti Rönkkö Havaintoja Saksanmaalta (Facebook)
 Pertti Rönkön YouTube-kanava
 Pertti Rönkkö - vapaana toimittajana Berliinissä  (Facebook)

Suomalaiset toimittajat
Vuonna 1949 syntyneet
Elävät henkilöt
Anna Grundström

Anna Grundström (s. Rauma) on suomalainen muusikko ja toiminnanjohtaja.

Anna Grundström on toiminut kamarimusiikkifestivaali Rauma Festivon toiminnanjohtajana vuodesta 2013. Päätyönään hän on nuotistonhoitajana musiikkikustantamo Fennica Gehrmanissa. 

Koulutukseltaan Grundström on filosofian maisteri musiikkitieteestä ja sellonsoiton opettaja.

Grundström soittaa selloa eri kokoonpanoissa (muun muassa keskiaikayhtye Milargo ja Trio Tricolor) ja toimii tuottajana erilaisissa produktioissa.

Lähteet

Viitteet

  

Suomalaiset sellistit
Suomalaiset musiikkipedagogit
Syntymävuosi puuttuu
Elävät henkilöt
Barbara Bosson

Barbara Bosson (s. 1. marraskuuta 1939 Charleroi, Pennsylvania Yhdysvallat) on eläkkeellä oleva yhdysvaltalainen näyttelijä. Hänen merkittävin roolinsa oli Fay Furillon rooli Hill Street Blues -sarjassa (1981–1987), josta hänet nimitettiin peräkkäin viiteen Primetime Emmy -palkintoon.

Lähteet 

Yhdysvaltalaiset näyttelijät
Vuonna 1968 syntyneet
Elävät henkilöt
René Enriquez

René Enríquez (24. marraskuuta 1933 – 23. maaliskuuta 1990) oli Nicaraguassa syntynyt yhdysvaltalainen televisionäyttelijä 1970- ja 1980-luvuilla. Hänet muistetaan parhaiten roolistaan luutnantti Ray Calletanona pitkäaikaisessa Hill Street Blues -sarjassa (1981–1987). 

Hän kuoli 23. maaliskuuta 1990, ensimmäisenä kahdesta Hill Street Blues -tähdestä, joka kuoli sinä vuonna. Kiel Martin kuoli keuhkosyöpään 28. joulukuuta.

Enríquezin ilmoitettiin alun perin kuolleen haimasyöpään. Myöhemmissä raporteissa, jotka perustuivat hänen kuolintodistuksensa julkaisuun, todettiin kuolleen AIDSin aiheuttamista komplikaatioista. Yhdessä vaiheessa Rene kertoi toiselle Hill Street Blues -näyttelijä Charles Haidille, että hänellä oli aids, kuten myöhemmin ilmoitettiin Entertainment Tonight -tapahtumassa vuonna 1992

Yhdysvaltalaiset näyttelijät
Vuonna 1933 syntyneet
Vuonna 1990 kuolleet
Taurean Blacque

Taurean Blacque (oik. Herbert Middleton, Jr.; s. 10. toukokuuta 1941 Newark, New Jersey Yhdysvallat) on yhdysvaltalainen televisio- ja näyttelijä, tunnetaan parhaiten roolistaan Etsivä Neal Washington, Hill Street Blues -sarjassa. Hän on sanonut, että hän on valinnut nimen "Taurean", koska hänen astrologinen merkki on Härkä. Hän on myös entinen kansallisen edustajansa adoptiopalveluista. Hän on ollut yksi ensimmäisistä Yhdysvaltain mustia miehiä, jotka adoptoivat lapsen. Blacque on uudestisyntynyt kristitty ja on kertonut toimittajille, että hänen uskonsa vaikutti hänen haluun olla mukana adoptiossa.

Lähteet 

Yhdysvaltalaiset näyttelijät
Vuonna 1941 syntyneet
Elävät henkilöt
Robert Clohessy

Robert Clohessy (s. 10. kesäkuuta 1957) on yhdysvaltalainen näyttelijä. Hänet tunnetaan parhaiten vankilavirkamies Sean Murphynä HBO:n vankiladraamassa Kylmä rinki kausilta 3-6. Hän on näytellyt Warden Boss James Nearya HBO:n rikosdraamassa Boardwalk Empiressa kaksi ensimmäistä kautta ja luutnantti Sid Gormley poliisina draamassa Blue Bloods. Hän tunnettiin monista  poliisin rooleistaan ja muina lainvalvontaviranomaisina luomalla rinnakkaisia näyttelijäuriansa ja poliisi-isänsä kasvatuksen välillä. Ensimmäinen sellaisista rooleista oli Hill Street Bluesin seitsemännessä ja viimeisessä kaudella konstaapeli Patrick Flahertynä. Seuraavana kautena Clohessy valittiin Pat Moritaksi uudeksi päätähtiksi ABC-etsiväsarjaan Ohara, rooliin luutnantti George Shaverin.

Aiheesta muualla 

Elävät henkilöt
Vuonna 1957 syntyneet
Yhdysvaltalaiset näyttelijät
Michael Kozoll

Michael Kozoll on yhdysvaltalainen käsikirjoittaja, joka osallistui muun muassa Taistelija-elokuvan käsikirjoitukseen. Oli käsikirjoittamassa Hill Street Bluesia (1981), Taistelija (1982) ja Sheriffi McCloud (1970).

Elävät henkilöt
Syntymävuosi puuttuu
Yhdysvaltalaiset elokuvakäsikirjoittajat
Stephanie Murphy

Stephanie Murphy (synt. Đặng Thị Ngọc Dung, 16. syyskuuta 1978 Hồ Chí Minhin kaupunki, Vietnam)  on amerikanvietnamilainen professori ja poliitikko. Hän on demokraattipuolueen jäsen ja on edustanut Floridan 7. vaalipiiriä Yhdysvaltain edustajainhuoneessa tammikuusta 2017 lähtien. Vaalipiiriin kuuluu suurin osa Orlandon keskustasta ja pohjoisosasta.

Murphy on toinen amerikanvietnamilainen (republikaanisen Joseph Caon jälkeen) ja ensimmäinen amerikanvietnamilainen nainen kongressissa.

Lähteet

Viitteet

Aiheesta muualla 

 Murphyn viralliset kotisivut

Yhdysvaltain edustajainhuoneen jäsenet
Yhdysvaltalaiset demokraattipoliitikot
Amerikanvietnamilaiset
Vuonna 1978 syntyneet
Elävät henkilöt